Ny studie: Himalaya smelter ikke likevel
Altså: Jovisst smelter isbreene - det vil si: De breene som ligger lavest, smelter i rekordfart. Men de som ligger høyest, øker desto mer i størrelse. Resultatet er nærmest null reduksjon i isbreene i det som gjerne kalles «jordens tredje pol», gigantiske Himalaya. Isbreene i Asia anses viktige for hele befolkningsgrunnlaget i India og Kina - fordi de fordeler nedbør og vann gjennom året.Uten denne mellomlagringen av nedbør, vil et par milliarder mennesker i verdensdelen måtte oppleve vekselvis flom og tørke - og få livsgrunnlaget rasert. Nyheten om at vi ikke har en dramatisk nedsmelting i Himalaya har overrasket klimaforskere: De hadde forventet en sterk og målbar reduksjon - ja, den skal være anslått til astronomiske 50 milliarder tonn smeltevann årlig, melder The Guardian Studien, som er utført ved University of Colorado, er den første som har en oversikt over alle verdens iskapper, snødekte topper og isbreer.Det store bildet er at smeltingen utenom våre to største is-klumper - Sydpolen og Grønland - er betydelig mindre enn tidligere anslått. Og det er særlig mangelen på nedsmelting i Himalaya som står for dette oppløftende resultatet. Rapporten viser likevel at de mer lavereliggende isbreene i Himalaya smelter i rasende fart. Men høyere oppe i fjellene er det fortsatt kaldt, og økningen av isbreer som ligger høyere, veier opp for dette. FNs klimapanel har tidligere anslått at de store og viktige isbreene i Himalaya kunne være borte innen 2050. Dette har vært omstridt, og nå virker dette enda mer usikkert.Den nye isbre-rapporten konkluderer med at smelting av isbreer fortsatt er et stort globalt problem, og at det årlig renner netto mellom 440 og 630 millioner tonn vann i havet - fra isbreer. Dette gir en årlig stigning av havnivået med 1,5 millimeter, som kommer i tillegg til de cirka 2 millimetrene som skyldes at havet utvidet seg fordi temperaturen øker.
Gladmelding til et par milliarder mennesker på kloden: De store isbreene i Himalaya smelter mindre enn ventet. Breene ser ikke ut til å ha minsket de siste ti årene.